Ehdotus neuvoston asetukseksi (EY) Euroopan ympäristökeskuksen sekä ympäristöä koskevan Euroopan tieto- ja seurantaverkoston perustamisesta 7 päivänä toukokuuta 1990 annetun asetuksen (ETY) N:o 1210/90 muuttamisesta /* KOM/97/0282 lopull. - SYN 97/0168 */



Virallinen lehti nro C 255 , 20/08/1997 s. 0009



Ehdotus neuvoston asetukseksi (EY) Euroopan ympäristökeskuksen sekä ympäristöä koskevan Euroopan tieto- ja seurantaverkoston perustamisesta annetun asetuksen (ETY) N:o 1210/90 muuttamisesta (97/C 255/09) (ETA:n kannalta merkityksellinen teksti) KOM(97) 282 lopull. - 97/0168(SYN) (Komission esittämä 13 päivänä kesäkuuta 1997) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 130 s artiklan 1 kohdan, ottaa huomioon komission ehdotuksen, ottaa huomioon talous- ja sosiaalikomitean lausunnon, ottaa huomioon alueiden komitean lausunnon, noudattaa Euroopan yhteisön perustamissopimuksen 189 c artiklassa määrättyä menettelyä, sekä katsoo, että neuvoston asetuksella (ETY) N:o 1210/90 (1) perustettiin Euroopan ympäristökeskus ja ympäristöä koskeva Euroopan tieto- ja seurantaverkosto; asetuksen 20 artiklan mukaan neuvoston on kahden vuoden kuluttua asetuksen voimaantulosta päätettävä, annetaanko keskukselle uusia tehtäviä; 21 artiklan mukaan asetus tulee voimaan sitä seuraavana päivänä, jona toimivaltaiset viranomaiset ovat tehneet päätöksen keskuksen kotipaikasta, ja tämä päätös tehtiin 29 päivänä lokakuuta 1993 (2), komission ehdotuksesta ja Euroopan parlamentin päätöslauselman perusteella neuvosto sopi, että päätöstä uusien tehtävien osoittamisesta lykätään kahdella vuodella henkilöstön nimeämisen ja sen jälkeisen työohjelman täytäntöönpanon vaatiman ajan takia, Euroopan ympäristökeskus on edistynyt hyvin sille asetettujen tavoitteiden saavuttamisessa ja tehtäviensä suorittamisessa, mukaan lukien Euroopan tieto- ja seurantaverkoston perustaminen, keskuksen tehtävät ja toiminta-alueet ovat laajoja ja vaativat sekä jo tehdyn työn lujittamista että lisäponnistuksia, keskuksella on keskeinen asema ympäristön tilaa ja kehitystä koskevan puolueettoman, luotettavan ja vertailukelpoisen tiedon tallentajana ja välittäjänä, katsotaan, että keskukselle osoitettavien uusien tehtävien olisi täydennettävä ja edistettävä sen ensisijaista tehtävää, keskuksen ja sen järjestelyjen organisaatiota ja rakennetta on parannettava ja selkiytettävä ensimmäisten viiden toimintavuoden kokemusten perusteella, keskus voi tehdä yhteistyötä kolmansien, maiden laitosten kanssa hankkiakseen tietoja, joita tarvitaan työohjelman täytäntöönpanoon, ja keskuksen toiminnan tuloksellisuutta ja keskuksen tehtäviä koskevat tarkistukset olisi tulevaisuudessa ajoitettava keskuksen viisivuotisten työohjelmakausien mukaisesti, ON ANTANUT TÄMÄN ASETUKSEN: 1 artikla Muutetaan asetus (ETY) N:o 1210/90 seuraavasti: 1. Muutetaan 2 artikla seuraavasti: a) Korvataan ii alakohta seuraavasti: "ii) hankkia yhteisölle ja jäsenvaltioille puolueetonta tietoa, jota ne tarvitsevat tarkoituksenmukaisen ja tehokkaan ympäristöpolitiikan muotoilussa ja täytäntöönpanossa; antaa tätä varten komissiolle erityisesti sellaisia tietoja, joita se tarvitsee voidakseen asianmukaisesti hoitaa tehtäviään ympäristöalan toimenpiteiden ja lainsäädännön yksilöimisessä, valmistelussa ja arvioinnissa. Keskus avustaa ympäristötoimenpiteiden seurannassa antamalla tukea kertomuksia koskeviin vaatimuksiin liittyen sekä tarjoamalla saman alan asiantuntijoiden esittämiä arviointeja ja neuvontaa komission tarpeen mukaan tai jäsenvaltion nimenomaisesta pyynnöstä;" b) Lisätään iii alakohdan alkuun ilmaisu "perustaa ympäristöä koskevan tiedon tallennuspaikka;" c) Korvataan vi alakohta seuraavasti: "vi) julkaista viiden vuoden välein ympäristön tilaa koskeva kertomus ja täydentää sitä vuosittaisilla eri osoittimia koskevilla kertomuksilla;" d) Lisätään uudet alakohdat xi - xiii seuraavasti: "xi) huolehtia siitä, että ympäristön tilaa koskevaa tietoa levitetään laajasti yleisölle, ja edistää tämän tavoitteen saavuttamiseksi uuden telemaattisen teknologian käyttöä tähän tarkoitukseen; xii) tukea komissiota tiedonvaihdossa ja ympäristövaikutusten arvioinnin kehittämisessä; xiii) tukea komissiota käytännön politiikan kannalta tärkeän ympäristötutkimusta koskevan tiedon levittämisessä." 2. Muutetaan 4 artikla seuraavasti: a) Lisätään 2 kohtaan toinen alakohta seuraavasti: "2. Jäsenvaltioiden on huolehdittava siitä, että keskuksella on tiedot jäsenvaltioiden kansallisten ympäristöalan tietoverkostojen tärkeimmistä osista. Jäsenvaltioiden on toimittava yhteistyössä keskuksen kanssa, jotta voidaan varmistaa kansallisella tasolla tiedon kerääminen, käsittely ja analysointi osana sitä työtä, jota ympäristöä koskeva Euroopan tieto- ja seurantaverkosto tekee keskuksen työohjelman mukaisesti." b) Korvataan 5 kohdan 2 alakohdan ilmaisu "nimetään 8 artiklan 1 kohdassa määriteltyjen jäsenten yksimielisellä päätöksellä" ilmaisulla "nimeää 8 artiklan 1 kohdassa määritelty johtokunta". 3. Muutetaan 8 artikla seuraavasti: a) Lisätään 1 kohdan ensimmäisen alakohdan loppuun seuraava: "sekä yhdestä edustajasta kustakin EFTAan/Euroopan talousalueeseen kuuluvasta valtiosta, joka osallistuu keskuksen toimintaan siten kuin sopimuksessa Euroopan talousalueesta on määrätty." b) Lisätään 2 kohdan loppuun seuraava: "Johtakunta valitsee komitean, jonka se voi valtuuttaa tekemään toimeenpanopäätöksiä. Toimeenpanevan komitean muodostavat puheenjohtaja ja varapuheenjohtajat, yksi komission edustaja sekä yksi Euroopan parlamentin nimeämistä edustajista." c) Poistetaan 3 kohdan ilmaisu "lukuun ottamatta 4 artiklan 5 kohdan toisessa alakohdassa tarkoitettua tapausta". d) Poistetaan 4 kohdan viimeinen virke. e) Korvataan 6 kohdan sana "tammikuun" sanalla "maaliskuun". 4. Korvataan 10 artiklan 2 kohdan ilmaisu "yhdeksästä jäsenestä, jotka ovat ympäristöalan erityisasiantuntijoita ja" ilmaisulla "ympäristöalan erityisasiantuntijoista,". 5. Lisätään 15 artiklan loppuun uusi 2a kohta seuraavasti: "2a. Keskus voi tehdä yhteisiä etuja koskevilla alueilla yhteistyötä sellaisten Euroopan yhteisöjen ulkopuolisissa maissa toimivien laitosten kanssa, joilta voidaan saada yhteisen edun mukaisia ja keskuksen tuloksellisen toiminnan kannalta tarpeellisia tietoja ja asiantuntemusta sekä tiedon keräämisen, analysoinnin ja arvioinnin menetelmiä." 6. Korvataan 20 artikla seuraavasti: "20 artikla 1. Neuvosto tarkistaa viimeistään 31 päivänä joulukuuta 2003 komission kertomuksen perusteella keskuksen saavuttaman edistyksen ja keskuksen tehtävät. 2. Keskus arvioi ennen 31 päivää lokakuuta 1999 toimintansa tulokset ja tehokkuuden ja esittää kertomuksen johtokunnalle ja komissiolle." 7. Korvataan liitteessä B oleva 1 kohta seuraavasti: "Keskus käyttää mahdollisuuksien mukaan neuvoston päätöksen 97/. . ./EY mukaisesti perustetun yhteisön virallisen tilastojärjestelmän avulla kerättyä tietoa. Tämä tieto on tulosta Eurostatin ja kansallisten tilastopalvelujen suorittamasta sosiaalisia ja taloudellisia seikkoja koskevien tilastojen, mukaan lukien kansantalouden tilinpito ja siihen liittyvät tiedot, kokoamisesta, oikeellisuuden toteamisesta ja levittämisestä. Erityisesti keskus hyödyntää Eurostatin ja kansallisten tilastopalvelujen neuvoston päätöksen 94/808/EY mukaisesti kokoamia tilastoja (a) ihmisen ympäristöä kuormittavasta toiminnasta ja (b) niistä yhteiskunnallisista ja taloudellisista toimista, joihin on ryhdytty tällaisen kuormituksen takia." Artikla 2 Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. (1) EYVL N:o L 120, 11.5.1990, s. 1. (2) EYVL N:o C 323, 30.11.1993, s. 1.